Príloha č. 2

**ZMLUVA O DIELO č. MAGSP...........**

uzavretá podľa § 536 a nasl. zákona č. 513/1990 Zb. Obchodný zákonník v znení neskorších predpisov

(ďalej len „**Zmluva**“)

Objednávateľ:

Hlavné mesto Slovenskej republiky Bratislava sídlo: Primaciálne námestie /1, 814 99 Bratislava, štatutárny zástupca: Ing. arch. Matúš Vallo, zastúpený: Ing. Tatiana Kratochvílová, námestníčka primátora, IČO: 00 603 481, DIČ:2020372596, bankové spojenie: Československá obchodná banka, a. s., číslo účtu (IBAN): IBAN: SK37 7500 0000 0000 2582 9413 (ďalej len „Objednávateľ“)

a

**Zhotoviteľ:**

**[•]**, sídlo: **[•]**, IČO: **[•]**, IČ DPH: **[•]**, banka: **[•]**, číslo účtu IBAN: **[•]**, štatutárny zástupca: **[•]** (ďalej ako „**Zhotoviteľ**“)

(Objednávateľ a Zhotoviteľ spolu ďalej aj ako „**Zmluvné strany**“ alebo jednotlivo ako „**Zmluvná strana**“)

**Preambula**

Táto Zmluva sa uzatvára ako výsledok použitia postupu zadávania zákazky s nízkou hodnotou podľa § 117 zákona č. 343/2015 Z.z. o verejnom obstarávaní a o zmene a doplnení niektorých zákonov (ďalej len „ZVO“).

**Článok 1.  
Predmet zmluvy**

* 1. Predmetom zmluvy je záväzok Zhotoviteľa, že v prospech Objednávateľa vykoná vo vlastnom mene, na vlastnú zodpovednosť a s odbornou starostlivosťou dielo a toto dielo mu odovzdá podľa podmienok Zmluvy. Dielom podľa Zmluvy sú stavebné práce: zhotovenie skateparku - spevnenej plochy z hladeného betónu, doplnenej o skateboardové prekážky a konštrukcie (ďalej len „**Dielo**“). Podrobná špecifikácia diela (Opis predmetu zákazky) vrátane projektovej dokumentácie tvorí prílohu č. 1 Zmluvy.
  2. Objednávateľ sa zaväzuje riadne a včas vykonané Dielo od Zhotoviteľa prevziať a zaplatiť Zhotoviteľovi dohodnutú cenu vo výške a spôsobom uvedenými v článkoch 2. a 6. Zmluvy.

**Článok 2.**

**Cena za Dielo**

* 1. Zmluvné strany sa dohodli, že Objednávateľ je zaviazaný zaplatiť Zhotoviteľovi za riadne a včas vykonané Dielo cenu vo výške **[.............]** EUR bez DPH resp. **[.............]** EUR s DPH. Cenová ponuka ako výsledok verejného obstarávania (podrobný položkový rozpočet s jednotkovými cenami) tvorí prílohu č. 2 Zmluvy.
  2. Cena za vykonanie Diela podľa čl. 2.1. Zmluvy je stanovená v zmysle § 3 zákona č. 18/1996 Z. z. o cenách v znení neskorších predpisov v súlade s vyhláškou MF SR č. 87/1996 Z. z., ktorou sa vykonáva zákon o cenách v znení neskorších predpisov, a je záväzná. Do ceny sú premietnuté len ekonomicky oprávnené náklady a primeraný zisk a zahŕňa všetky náklady zhotoviteľa na vykonanie diela.
  3. Dohodnutá cena za vykonanie Diela je konečná. Zhotoviteľ nemá oprávnenie si nárokovať akékoľvek dodatočné nálady.

**Článok 3.**

**Lehota na vykonanie a odovzdanie diela**

* 1. Zhotoviteľ je povinný začať stavebné práce do 7 dní odo dňa doručenia písomnej výzvy od Objednávateľa na začatie stavebných prác a ukončiť ich najneskôr do 31.07.2021.
  2. Zhotoviteľ pri podpise zmluvy predloží Objednávateľovi v písomnej forme časový harmonogram realizácie diela. Objednávateľ má právo tento časový harmonogram pripomienkovať v lehote do 5 dní po jeho predložení, pričom Zhotoviteľ je povinný jeho pripomienky bez zbytočného odkladu, najneskôr však do 7 dní zapracovať. Po odsúhlasení časového harmonogramu je Zhotoviteľ povinný ho dodržiavať. Zhotoviteľ je oprávnený sa odchýliť od odsúhlaseného časového harmonogramu výlučne s predchádzajúcim písomným súhlasom Objednávateľa.
  3. Zhotoviteľ je povinný odovzdať objednávateľovi riadne a v zmysle Zmluvy vyhotovené Dielo do 3 dní od ukončenia stavebných prác odovzdávacím protokolom podľa čl. 5.1. Zmluvy.

**Článok 4.**

**Podmienky vykonania diela**

* 1. Zmluvné strany sú povinné poskytnúť si navzájom všetku objektívne nevyhnutnú súčinnosť pri vykonaní Diela, najmä sa vzájomne informovať o všetkých skutočnostiach dôležitých pre riadne plnenie Zmluvy.
  2. Miesto plnenia je Karloveská ulica, Mestská časť Bratislava – Karlova Ves, parc. č. E9-166, E3-2049, E 2-3263, E 9-161, E 2 3253/3, E2-3253/2, E 2-3324/2, E 2-3254/1, E 2-3254/2, E 2-3254/3, E 2 3254/4, E 2-3254/5, E 2-3255, E 2-3256, E 2-3258, E 2-3259, E 2-3259, E 2-3261 k. ú. Karlova Ves, Bratislava.
  3. Zhotoviteľ sa zaväzuje, že všetky práce na Diele vykoná v súlade s platnou legislatívou, predpismi a rozhodnutiami týkajúcimi sa prác v čase ich realizácie a príslušnými STN.
  4. Zhotoviteľ je povinný zabezpečiť na vlastné náklady minimálne jedného stavbyvedúceho na činnosti pozemné stavby alebo inžinierske stavby zodpovedného za riadenie stavebných prác. Stavbyvedúci musí spĺňať podmienky preukázané dokladom o odbornej spôsobilosti stavbyvedúceho vydaným alebo notifikovaným podľa zákona č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov v overenej kópii s originálom odtlačku pečiatky a s originálom podpisu odborne spôsobilej osoby (stavbyvedúci) alebo iným ekvivalentným dokladom.
  5. Zhotoviteľ sa zaväzuje pri výkone stavebných prác dodržiavať všetky platné predpisy bezpečnosti a ochrany zdravia pri práci a na vlastné náklady zabezpečiť koordinátora stavby pre bezpečnosť a ochranu zdravia pri práci podľa platných právnych predpisov, a to až do odovzdania a prevzatia diela.
  6. Zhotoviteľ je povinný zabezpečiť absolútnu súčinnosť s realizátorom sadových úprav a ďalšími dodávateľmi Objednávateľa.
  7. Pred začiatkom stavebných prác a v prípade potreby aj priebežne počas prác je zhotoviteľ povinný všetky zmeny v projekte konzultovať s projektantom, ktorý bude pri realizácii poskytovať autorský dozor. Predmetné zmeny musia byť rovnako schválené od Objednávateľa.
  8. Pred začatím stavebných prác je Zhotoviteľ povinný zabezpečiť vytýčenie všetkých podzemných inžinierskych sietí ich správcami. V prípade kolízie s objektom je Zhotoviteľ povinný ich ochrániť, resp. zabezpečiť ich preloženie v súlade s platnými predpismi. Na určenie hĺbky uloženia podzemných sietí je pred začatím stavebných prác povinný ručne vykopať overovacie sondy.
  9. Ak v súvislosti so začatím prác na stavenisku bude potrebné umiestniť alebo premiestniť dopravné značky podľa predpisov o pozemných komunikáciách, Zhotoviteľ obstará a uhradí tieto značky ako aj s tým súvisiace práce. Všetky plochy a objekty zariadení staveniska je Zhotoviteľ povinný umiestniť na pozemkoch Objednávateľa. Povolenie na dočasné užívanie verejných a iných plôch a na rozkopávky obstará a poplatky za ne znáša Zhotoviteľ. Poplatky a prípadné pokuty za dlhší ako dohodnutý čas užívania uhrádza Zhotoviteľ.
  10. Pri realizácii stavebných prác, križovaní podzemných inžinierskych sietí je Zhotoviteľ povinný dodržiavať všetky predpisy a platné právne normy STN. Zhotoviteľ je povinný doložiť vážny lístok ako doklad o zabezpečení zhodnotenia/zneškodnenia odpadu.
  11. Prevádzkové, sociálne, prípadne aj výrobné zariadenia staveniska počas potreby zabezpečí Zhotoviteľ v súlade s Projektovou dokumentáciou. Zhotoviteľ najneskôr 5 dní pred začatím prác predloží Objednávateľovi v písomnej forme Opis organizácie výstavby.
  12. Zhotoviteľ sa zaväzuje na vlastné náklady zabezpečiť ochranu stromovej vegetácie počas stavebných prác podľa platných právnych predpisov a všeobecne záväzných nariadení, a to až do odovzdania a prevzatia diela.
  13. Zhotoviteľ k odovzdaniu diela pripraví Projekt skutočného vyhotovenia jednotlivých stavebných objektov, vrátane dielenskej dokumentácie.
  14. Zhotoviteľ vyhlasuje a svojím podpisom potvrdzuje, že v plnom rozsahu dodržiava a zabezpečuje dodržiavanie všetkých aplikovateľných pracovnoprávnych predpisov v oblasti nelegálneho zamestnávania (ďalej aj ako „**Pracovnoprávne predpisy**“), a to predovšetkým zákona č. 311/2001 Z. z. Zákonníka práce v znení neskorších predpisov a zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov. Zhotoviteľ týmto vyhlasuje, že si je plne vedomý všetkých povinností, ktoré pre neho z Pracovnoprávnych predpisov vyplývajú a zaväzuje sa ich dodržiavať počas celej doby platnosti tejto Zmluvy. Zhotoviteľ sa zaväzuje najmä zamestnávať zamestnancov legálne a neporušovať tak zákaz nelegálneho zamestnávania upravený v Pracovnoprávnych predpisoch.

**Článok 5.**

**Preberacie konanie**

* 1. Zhotoviteľ je povinný odovzdať Dielo Objednávateľovi bez vád a v lehote podľa čl. 3. Zmluvy. Pojem Dielo bez vád pre účely tejto zmluvy znamená Dielo, ktoré spĺňa kvalitatívne a kvantitatívne vlastnosti podľa Zmluvy a zároveň je v súlade so všeobecne záväznými právnymi predpismi. Zhotoviteľ odovzdá Dielo predložením odovzdávacieho protokolu Objednávateľovi.
  2. Dňom odovzdania Diela podľa čl. 5.1. Zmluvy sa začína preberacie konanie. Preberacie konanie trvá najviac 14 dní od odovzdania Diela. Počas preberacieho konania je Objednávateľ povinný skontrolovať Dielo a je oprávnený oznámiť Zhotoviteľom skutočnosť, že Dielo ma zjavné vady.
  3. V prípade, že Dielo má zjavné vady, Zhotoviteľ je povinný ich odstrániť a Dielo bez vád Objednávateľovi odovzdať v primeranej lehote poskytnutej Objednávateľom na odstránenie týchto vád, čím začína nové preberacie konanie.
  4. Ak odovzdané Dielo nemá zjavné vady, Objednávateľ doručí bez zbytočného odkladu Zhotoviteľovi preberací protokol, ktorý je podkladom na vystavenie faktúry.
  5. Pre vylúčenie pochybností, odovzdávací, preberací protokol a oznámenie o vadách podpisujú v mene Zmluvných strán ich kontaktné osoby špecifikované v čl. 10.1. Zmluvy.

**Článok 6.**

**Platobné podmienky**

* 1. Zhotoviteľ vystaví faktúru na zaplatenie ceny za Dielo bez zbytočného odkladu, najneskôr však do 14 dní od doručenia preberacieho protokolu podľa čl. 5.4. Zmluvy.
  2. Faktúra musí mať všetky náležitosti podľa zákona č. 222/2004 Z. z. o dani z pridanej hodnoty v znení neskorších predpisov. Prílohou faktúry je preberací protokol. Lehota splatnosti faktúry je 30 dní od jej doručenia Objednávateľovi.
  3. V prípade, že faktúra nebude obsahovať náležitosti uvedené v bode 6.2 Zmluvy, Objednávateľ je oprávnený vrátiť ju Zhotoviteľovi na doplnenie. V takom prípade sa preruší plynutie lehoty splatnosti a nová lehota splatnosti začne plynúť doručením opravenej faktúry Objednávateľovi.
  4. V prípade uplatňovania zmluvnej pokuty v súvislosti s čl 7. Zmluvy, je oprávnená strana vyhotoviť osobitnú faktúru, v ktorej uvedie presný dôvod vystavenia faktúry s odvolaním sa na príslušné ustanovenie Zmluvy, čl. 6.2. a 6.3. Zmluvy platia primerane.

**Článok 7.**

**Sankcie**

* 1. Ak sa Zhotoviteľ omešká s odovzdaním Diela, Objednávateľ má právo voči nemu uplatniť zmluvnú pokutu vo výške 0,05% EUR z ceny za Dielo bez DPH podľa čl. 2.1. Zmluvy za každý začatý deň omeškania.
  2. Ak sa Objednávateľ omešká so zaplatením ceny za Dielo podľa čl. 2.1. Zmluvy, Zhotoviteľ je oprávnený voči nemu uplatniť úroky z omeškania a paušálnu náhradu nákladov spojených s uplatnením pohľadávky podľa Obchodného zákonníka.
  3. V prípade, ak sa ktorékoľvek z vyhlásení Zhotoviteľa podľa článku 4. bod 4.16. Zmluvy ukáže ako nepravdivé a Objednávateľovi bude kontrolným orgánom v súlade s ustanovením § 7b zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov uložená sankcia z dôvodu prijatia Diela prostredníctvom Zhotoviteľom nelegálne zamestnávaných osôb, (i) je Zhotoviteľ povinný zaplatiť Objednávateľovi zmluvnú pokutu vo výške sankcie uloženej kontrolným orgánom Objednávateľovi a zároveň (ii) Objednávateľovi vzniká právo na odstúpenie od tejto Zmluvy, a to aj od časti tejto Zmluvy. Objednávateľ je oprávnený uplatniť si zmluvnú pokutu podľa predchádzajúcej vety tohto bodu Zmluvy voči Zhotoviteľovi aj opakovane.
  4. V prípade, ak Objednávateľovi vznikne povinnosť uhradiť daň z pridanej hodnoty v zmysle ust. § 69b zákona č. 222/2004 Z. z. o dani z pridanej hodnoty, vznikne Objednávateľovi nárok na zmluvnú pokutu vo výške 130 % výšky daňovej povinnosti, ktorá takto Objednávateľovi vznikla. Túto zmluvnú pokutu je Objednávateľ oprávnený započítať s existujúcim alebo budúcim záväzkom voči Zhotoviteľovi a to aj z iného existujúceho alebo budúceho zmluvného vzťahu.
  5. V prípade uplatňovania zmluvnej pokuty oprávnená strana vyhotoví osobitnú faktúru, v ktorej uvedie presný dôvod vystavenia faktúry s odvolaním sa na príslušné ustanovenie Zmluvy.
  6. Objednávateľ je oprávnený uplatňovať náhradu škody spôsobenú porušením povinností, na ktoré sa vzťahuje zmluvná pokuta.

**Článok 8.**

**Zodpovednosť za vady**

* 1. Zhotoviteľ zodpovedá, že Dielo nemá v čase jeho odovzdania a prevzatia a počas záručnej lehoty žiadne vady.
  2. Záručná lehota na Dielo je 60 mesiacov a začína plynúť odo dňa odovzdania Diela do majetku Objednávateľa. V prípade oprávnenej reklamácie sa záručná lehota predlžuje o čas, počas ktorého bola vada odstraňovaná.
  3. Zhotoviteľ sa zaväzuje bezplatne odstrániť oprávnene reklamované vady diela bez zbytočného odkladu, najneskôr však v lehote 14 dní od doručenia reklamácie, ak sa Zmluvné strany nedohodnú inak. V prípade, ak zhotoviteľ v lehote na odstránenie vady neodstráni vadu diela na svoje náklady, vzniká Objednávateľovi nárok na zaplatenie zmluvnej pokuty vo výške 500 EUR s DPH za každý deň omeškania s odstránením vady. Zhotoviteľ sa týmto zaväzuje zmluvnú pokutu Objednávateľovi zaplatiť v lehote 15 dní odo dňa doručenia písomnej výzvy na jej úhradu.
  4. Zaplatením zmluvnej pokuty sa Zhotoviteľ nezbavuje povinnosti odstrániť vady Diela. Objednávateľ sa zaväzuje Zhotoviteľovi písomne potvrdiť skutočnosť, že vada Diela bola odstránená, až po jej skutočnom odstránení.

**Článok 9.**

**Ukončenie Zmluvy**

* 1. Zmluva sa uzatvára na dobu určitú do vykonania Diela a zaplatenia ceny za Dielo. Tým nie je dotknutý čl. 8 Zmluvy.
  2. Zmluvu je možné predčasne ukončiť:
     1. písomnou dohodou Zmluvných strán;
     2. odstúpením od Zmluvy niektorou zo Zmluvných strán v zmysle podmienok stanovených touto Zmluvou.
  3. Objednávateľ je oprávnený odstúpiť od Zmluvy, ak:
     1. sa Zhotoviteľ dostane do omeškania s riadnym vykonaním Diela o viac ako 30 dní;
     2. sa Zhotoviteľ dostane do omeškania s odstránením vád Diela o viac ako 14 dní;
     3. dôjde k porušeniu inej povinnosti Zhotoviteľa v zmysle Zmluvy a ak nedôjde k vykonaniu nápravy ani v primeranej lehote, ktorú na tento účel Objednávateľ Zhotoviteľovi po písomnom upozornení poskytne.
  4. Zhotoviteľ je oprávnený odstúpiť od Zmluvy, ak:
     1. sa Objednávateľ dostane do omeškania so zaplatením odmeny o viac ako 30 dní;
     2. dôjde k porušeniu inej zmluvnej povinnosti Objednávateľa a ak nedôjde k vykonaniu nápravy ani v primeranej lehote, ktorú na tento účel Zhotoviteľ Objednávateľovi po písomnom upozornení poskytne.
  5. V prípade odstúpenia od Zmluvy, táto Zmluva zaniká dňom, v ktorom bolo odstúpenie doručené druhej Zmluvnej strane.

**Článok 10.**

**Komunikácia Zmluvných strán**

* 1. Zmluvné strany na účely vykonania Diela komunikujú podľa vzájomnej dohody, písomne, emailom, elektronicky alebo telefonicky.
  2. Vznik, zmena alebo zánik práv je podmienený písomnou formou v prípade ak tak ustanovuje Zmluva alebo všeobecne záväzný právny predpis.
  3. Za prvé kontaktné osoby Zmluvné strany ustanovujú:
     1. za Zhotoviteľa: *meno, priezvisko, telefón, email*. (vo veciach právnych)

*meno, priezvisko, telefón, email: (vo veciach technických)*

* + 1. za Objednávateľa: *meno, priezvisko, telefón, mail*.
  1. Zmena kontaktnej osoby musí byť oznámená dotknutej Zmluvnej strane najmenej päť (5) pracovných dní vopred. V prípade zmeny kontaktnej osoby za Zhotoviteľa vo veciach technických, musí táto spĺňať minimálne rovnaké požiadavky na odbornú kvalifikáciu a odbornú prax ako pôvodná osoba, prostredníctvom ktorej Zhotoviteľ preukazoval kvalifikáciu a skúsenosti osoby/osôb určených na plnenie zmluvy.
  2. Elektronická správa sa považuje za doručenú deň nasledujúci po jej odoslaní na emailovú adresu podľa tohto článku a to aj vtedy, ak sa adresát o jej obsahu nedozvedel.
  3. Listová zásielka sa považuje sa doručenú tretí deň po jej odoslaní prostredníctvom poštového podniku na adresu dotknutej Zmluvnej strany uvedenú v záhlaví tejto Zmluvy a to aj vtedy, ak sa adresát o jej obsahu nedozvedel alebo, ak bude zásielka vrátená odosielateľovi ako „neprevzatá v odbernej lehote“ alebo s dodatkom „Adresát neznámy“. Zmluvné strany uprednostňujú emailovú, elektronickú a telefonickú komunikáciu pred písomnou komunikáciu, pričom všetky vedené spôsoby sú si rovnocenné.

**Článok 11.**

**Spoločné a záverečné ustanovenia**

* 1. Zhotoviteľ nie je oprávnený bez písomného súhlasu Objednávateľa započítať akékoľvek svoje pohľadávky a nároky voči Objednávateľovi proti pohľadávkam a nárokom Objednávateľa, ani bez písomného súhlasu Objednávateľa previesť akékoľvek práva a povinnosti z tejto Zmluvy na tretiu osobu.
  2. Na Zmluvu sa vzťahujú Všeobecné zmluvné podmienky hlavného mesta SR Bratislavy pre vybrané zmluvné vzťahy, ktoré sú výsledkom zadávania zákaziek podľa ZVO zo dňa 6.9.2019, ktoré tvoria prílohu č. 3 tejto Zmluvy, pokiaľ nie je v tejto zmluve dohodnuté inak. V prípade kolízie ustanovení Zmluvy a ustanovení Všeobecných zmluvných podmienok majú ustanovenia Zmluvy prednosť.
  3. Zmluva nadobúda platnosť jej podpísaním obidvoma Zmluvnými stranami a účinnosť dňom nasledujúcim po dni jej zverejnenia na webovom sídle Objednávateľa podľa § 47a ods. 1 zák. č. 40/1964 Zb. Občianskeho zákonníka v znení neskorších predpisov v spojení s § 5a zák. č. 211/2000 Z. z. zákona o slobode informácií v znení neskorších predpisov.
  4. Túto Zmluvu možno meniť a dopĺňať výlučne písomnými, riadne očíslovanými dodatkami podpísanými Zmluvnými stranami.
  5. Táto Zmluva je vyhotovená v 3 rovnopisoch s platnosťou originálu, pričom 2 rovnopisy obdrží Objednávateľ a 1 vyhotovenie obdrží Zhotoviteľ.
  6. Neoddeliteľnými prílohami tejto Zmluvy sú:

Príloha č. 1 – Podrobná špecifikácia diela (opis predmetu zákazky)

Príloha č. 2 – Cenová ponuka

Príloha č. 3 – Všeobecné zmluvné podmienky

* 1. Zmluvné strany vyhlasujú, že si túto Zmluvu prečítali, neuzatvárajú ju v tiesni ani za nápadne nevýhodných podmienok, porozumeli jej a je jasným, určitým a verným vyjadrením ich vôle.

V Bratislave, dňa ............................. V Bratislave, dňa .............................

**Objednávateľ: Zhotoviteľ:**

................................................. .................................................

**Hlavné mesto SR Bratislava [......]**

**Ing. Tatiana Kratochvíľová [......]**

námestníčka primátora konateľ

**Príloha č. 1**

**Podrobná špecifikácia diela (opis predmetu zákazky)**

Skatepark v Karlovej Vsi bude realizovaný podľa projektovej dokumentácie

Zodpovedný projektant pre SO 01 Skatepark : Ing. arch. Matej Honč

Práce pozostávajú z :

* Vytýčenie staveniska a podzemných inžinierskych sietí
* Búracie práce – odstránenie starých povrchov
* Vyčistenie podkladu
* Uloženie novej konštrukcie spevnených plôch a rámp.
* Najskôr prebehnú výkopové práce a modelácia terénu, následné vybetónovanie novej podlahy na už zhutnený povrch. Štrk fr. 0/32 prípadne 0/63. Požadovaná hodnota Edef1 > 30,00 MPa, hodnota Edef2./ Edef1 < 2,50.
* Dodržať pravidlá následného ošetrovania betónu po betonáži v dobe jeho zrenia, ktoré trvá 28 dní, pre dosiahnutie pevnosti podľa STN EN 13670
* Monolitická železobetónová doska, min. hrúbky 150 mm, separovaná od jestvujúcej plochy
* Monolitická betónová škrupina je hr.150 mm bude prevedená striekaným betónom priamo na zhutnený násyp, následne ručne hladená (prekážky), betónom C 30/37 a oceľovou výstužou B500b prúty R10 á 200 mm v oboch smeroch alebo karirošt 8x150x150mm osadená pri hornom povrchu dosky, c-min. 35mm
* Pri výstavbe betónovej plochy a prekážok bude zohľadnené spádovanie a bude kladený dôraz na kvalitu spracovanie detailov a výslednú rovnosť a hladkosť betónovej plochy
* Spevnená plocha bude prevedená striekaným betónom, strojovo hladená priemyselná podlaha, šikmé časti vyhladené ručne, plochy dilatované po cca 4m
* Dokončovacie práce

Projektová dokumentácia je súčasťou prílohy č. 1.

Všetky práce budú vykonané vrátane zabezpečenia :

* vytýčenia a zriadenia staveniska, vrátane realizácie jeho dočasného oplotenia,
* vytýčenia inžinierskych sietí
* určenia postupu zhotovenia jednotlivých stavebných objektov,
* dopravného riešenia výstavby, prístupu na stavenisko,
* zásobovanie staveniska elektrickou energiou a vodou,
* odvodu odpadových vôd zo staveniska,
* ochrany životného prostredia, vôd, pôd, ovzdušia a zelene,
* ochrany pred hlukom, prachom a vibráciami,
* nakladania s odpadmi,
* odstránenia dočasného zriadenia staveniska.

**3.Technická špecifikácia predmetu zákazky:**

|  |  |
| --- | --- |
| **Technické vlastnosti** | **Hodnota / charakteristika** |
| Stavenisko | * vrátane vytýčenia a zriadenia staveniska, realizácie jeho dočasného oplotenia, * určenia postupu zhotovenia jednotlivých stavebných objektov, * dopravného riešenia výstavby, prístupu na stavenisko, * zásobovanie staveniska elektrickou energiou a vodou, * odvodu odpadových vôd zo staveniska, * ochrany životného prostredia, vôd, pôd, ovzdušia a zelene, * ochrany pred hlukom, prachom a vibráciami, * nakladania s odpadmi, * odstránenia dočasného zriadenia staveniska * práce musí riadiť poučená osoba, ktorá bude dbať na bezpečnosť chodcov a dopravy. * Vrátane spracovania Opisu organizácie výstavby a časového harmonogramu |
| Stavebné práce | * vrátane kompletného materiálu na výstavbu * vrátane uloženia novej konštrukcie spevnených plôch * Uloženie novej konštrukcie spevnených plôch a rámp * Najskôr prebehnú výkopové práce a modelácia terénu, následné vybetónovanie novej podlahy na už zhutnený povrch * Dodržať pravidlá následného ošetrovania betónu po betonáži v dobe jeho zrenia, ktoré trvá 28 dní, pre dosiahnutie pevnosti podľa STN EN 13670 * Monolitická železobetónová doska, min. hrúbky 150 mm, separovaná od jestvujúcej plochy * Monolitická betónová škrupina je hr.150 mm je tvorená betónom C 30/37 a oceľovou výstužou B500b prúty R10 á 200 mm v oboch smeroch alebo karirošt 8x150x150mm osadená pri hornom povrchu dosky, c-min. 35mm * Pri výstavbe betónovej plochy a prekážok bude zohľadnené spádovanie a bude kladený dôraz na kvalitu spracovanie detailov a výslednú rovnosť a hladkosť betónovej plochy * Realizácia striekaným betónom * Spevnená plocha bude prevedená ako strojovo hladená priemyselná podlaha, šikmé časti vyhladené ručne, plochy dilatované po cca 4m |
| Pri vykonávaní prác pri rekonštrukcii spevnených plôch je nutné dodržiavať : | * STN 73 3050 Zemné práce * STN EN 13670 Betónové konštrukcie * STN 73 6133 Teleso pozemných komunikácií * STN 73 6126 Stavba vozoviek – nestmelené podklady * STN 73 6131 * STN EN 1388 * STN EN 1340 * Iné súvisiace právne predpisy a nariadenia |
| Pri vykonávaní činností je nutné chrániť dreviny a dodržiavať | * Všeobecne záväzné nariadenie hlavného mesta Slovenskej republiky Bratislavy č. 8/1993 o starostlivosti o verejnú zeleň na území hlavného mesta Slovenskej republiky Bratislavy. * Zákon č. 543/2002 Z .z. o ochrane prírody a krajiny, v znení neskorších predpisov. * Vyhláška Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov. * STN 83 7010 Ošetrovanie, udržiavanie a ochrana stromovej vegetácie * Iné súvisiace právne predpisy a nariadenia |
| Pri nakladaní s odpadmi je nutné dodržiavať : | * Všeobecne záväzné nariadenie hlavného mesta Slovenskej republiky Bratislavy č. 4/2016 z 30. júna 2016 o nakladaní s komunálnymi odpadmi a drobnými stavebnými odpadmi na území hlavného mesta Slovenskej republiky Bratislavy a o zmene a doplnení všeobecne záväzného nariadenia hlavného mesta Slovenskej republiky Bratislavy č. 13/2012 o miestnom poplatku za komunálne odpady a drobné stavebné odpady a o zmene a doplnení všeobecne záväzného nariadenia hlavného mesta Slovenskej republiky Bratislavy č. 12/2001 o nakladaní s komunálnymi odpadmi a drobnými stavebnými odpadmi na území hlavného mesta Slovenskej republiky Bratislavy v znení neskorších predpisov * Zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov. * Vyhláška č. 371/2015 Z. z., ktorou sa vykonávajú niektoré ustanovenia zákona  č. 79/2015 Z. z. o odpadoch a o zmene a doplnení neskorších predpisov * Metodické usmernenie Štátnej ochrany prírody a krajiny Slovenskej republiky, 2007 * Iné súvisiace právne predpisy a nariadenia |